Illum il-Kunsill iddeċieda li jżid lil Anguilla u Barbados mal-lista tal-UE ta' ġurisdizzjonijiet li ma jikkooperawx għal finijiet ta' taxxa. Il-Gżejjer Cayman u l-Oman tneħħew mil-lista, wara li għaddew ir-riformi meħtieġa biex itejbu l-qafas tal-politika fiskali tagħhom. Il-lista tal-UE ta' ġurisdizzjonijiet li ma jikkooperawx għal finijiet ta' taxxa, hija parti mill-istrateġija esterna tal-UE għat-tassazzjoni u hija maħsuba biex tikkontribwixxi fl-isforzi li għaddejjin għall-promozzjoni tal-governanza tajba fil-qasam tat-taxxa madwar id-dinja. Hija telenka l-ġurisdizzjonijiet mhux tal-UE li jew ma involvewx ruħhom fi djalogu kostruttiv mal-UE dwar il-governanza tat-taxxa nkella li naqsu milli jħarsu l-impenji tagħhom biex jimplimentaw riformi biex jikkonformaw ma' sett ta' kriterji oġġettivi ta' governanza tajba fil-qasam tat-taxxa, li jikkonċernaw it-trasparenza fiskali, it-tassazzjoni ġusta u l-implimentazzjoni ta' standards internazzjonali kontra l-erożjoni tal-bażi tat-taxxa u t-trasferiment tal-profitt. Anguilla u Barbados ġew inklużi fil-lista tal-UE wara rapporti ta' evalwazzjoni bejn il-pari ppubblikati mill-Forum Globali dwar it-Trasparenza u l-Iskambju ta' Informazzjoni għal Skopijiet ta' Taxxa, li waqqgħu l-klassifikazzjonijiet ta' Anguilla u Barbados, rispettivament, għal "mhux konformi" u "parzjalment konformi" mal-istandard internazzjonali dwar it-trasparenza u l-qsim ta' informazzjoni fuq talba (EOIR). Il- Gżejjer Cayman tneħħew mil-lista tal-UE wara li adottaw riformi ġodda għall-qafas tagħhom dwar il-Fondi ta' Investiment Kollettivi f'Settembru 2020. L- Oman tqies bħala konformi mal-impenji kollha tiegħu wara li rratifika l-Konvenzjoni tal-OECD dwar l-Assistenza Amministrattiva fil-Qasam Fiskali, adotta leġiżlazzjoni biex jippermetti l-iskambju awtomatiku ta' informazzjoni u ħa l-passi kollha meħtieġa biex jattiva r-relazzjonijiet tiegħu ta' qsim ta' informazzjoni mal-istati membri kollha tal-UE. Wara dan l-aġġornament, għad hemm 12-il ġurisdizzjoni fil-lista ta' ġurisdizzjonijiet li ma jikkooperawx : is-Samoa Amerikana, Anguilla, Barbados, Fiġi, Guam, Palau, Panama, Samoa, is-Seychelles, Trinidad u Tobago, il-Gżejjer Verġni tal-Istati Uniti u Vanuatu. Fir-rigward tal-Anness II - is-sitwazzjoni attwali tal-impenji pendenti - minħabba l-pandemija globali tal-COVID-19 li għaddejja bħalissa l-Kunsill iddeċieda li jestendi diversi dati tal-għeluq għal dawn l-impenji. Il-Kunsill iddeċieda wkoll li jneħħi l-Mongolja u l-Bożnija-Ħerzegovina mill-Anness II wara li dawk il-pajjiżi ddepożitaw l-istrumenti ta' ratifika tal-Konvenzjoni tal-OECD dwar l-Assistenza Amministrattiva fil-Qasam Fiskali, kif emendata. Sfond Il-lista tal-UE ta' ġurisdizzjonijiet li ma jikkooperawx għal finijiet ta' taxxa ġiet stabbilita f'Diċembru 2017. Ġiet riveduta diversi drabi. L-aktar reviżjoni sostanzjali reċenti saret fi Frar 2020. Mill-2020 'il quddiem, għandha tiġi aġġornata darbtejn fis-sena. Il-lista hija inkluża fl-Anness I għall-konklużjonijiet tal-Kunsill dwar il-lista tal-UE ta' ġurisdizzjonijiet li ma jikkooperawx għal finijiet ta' taxxa. Dawk il-konklużjonijiet tal-Kunsill fihom ukoll dokument dwar is-sitwazzjoni attwali (Anness II) li jidentifika ġurisdizzjonijiet mhux tal-UE li għadhom mhumiex konformi mal-istandards internazzjonali kollha tat-taxxa iżda li pprovdew biżżejjed impenji biex jirriformaw il-politiki tat-taxxa tagħhom. Il-ġurisdizzjonijiet huma vvalutati abbażi ta' sett ta' kriterji stabbiliti mill-Kunsill fl-2016, dwar it-trasparenza fiskali, it-tassazzjoni ġusta u l-implimentazzjoni ta' standards internazzjonali kontra l-erożjoni tal-bażi tat-taxxa u t-trasferiment tal-profitt. Id-deċiżjonijiet tal-Kunsill jitħejjew mill-Grupp dwar il-Kodiċi tal-Kondotta tal-Kunsill li huwa responsabbli wkoll għall-monitoraġġ tal-miżuri tat-taxxa fl-istati membri tal-UE. Nota ta' Settembru 2020 lill-Kunsill dwar il-lista tal-UE ta' ġurisdizzjonijiet li ma jikkooperawx Konklużjonijiet tal-Kunsill dwar il-lista tal-UE ta' ġurisdizzjonijiet li ma jikkooperawx għal finijiet ta' taxxa, 18/2/2020 Lista tal-UE ta' ġurisdizzjonijiet li ma jikkooperawx (informazzjoni ġenerali)